देश के इन इलाकों में अगले पांच दिनों का अलर्ट जारी, मौसम विभाग ने जताया भारी बारिश का अनुमान
मौसम विभाग (IMD)ने अगले पांच दिनों के दौरान उत्तर और पूर्वोत्तर भारत, उप-हिमालयी पश्चिम बंगाल और सिक्किम के कई हिस्सों में व्यापक रूप से बारिश होने का अनुमान जताया है है।
नयी दिल्ली: मौसम विभाग (IMD)ने अगले पांच दिनों के दौरान उत्तर और पूर्वोत्तर भारत, उप-हिमालयी पश्चिम बंगाल और सिक्किम के कई हिस्सों में व्यापक रूप से बारिश होने का अनुमान जताया है है। विभाग ने कहा कि एक चक्रवाती परिसंचरण पूर्वी उत्तर प्रदेश पर बना हुआ है। उसने कहा कि अगले पांच दिनों के दौरान पूर्वोत्तर और उप-हिमालयी पश्चिम बंगाल और सिक्किम में व्यापक रूप से वर्षा गतिविधि होने की संभावना है। विभाग ने कहा कि बंगाल की खाड़ी से तेज दक्षिण-पश्चिम या दक्षिणी हवाओं के प्रभाव में, बुधवार (11 अगस्त) से इन क्षेत्रों में बारिश की तीव्रता बढ़ने का अनुमान है, जिसके परिणामस्वरूप 11-13 अगस्त के दौरान असम और मेघालय में बहुत भारी बारिश हो सकती है। अगले पांच दिनों के दौरान उत्तराखंड में और 12-13 अगस्त को हिमाचल प्रदेश में बारिश होने का अनुमान है। विभाग ने कहा कि अगले चार-पांच दिनों के दौरान पूर्वी उत्तर प्रदेश, बिहार, झारखंड में व्यापक रूप से बारिश होने की संभावना है। उसने कहा कि 10-13 अगस्त के दौरान झारखंड में और 11-13 अगस्त के दौरान पश्चिम बंगाल के गंगा क्षेत्र में भारी बारिश का अनुमान है। मौसम विभाग ने अगले 24 घंटों में मध्य प्रदेश और पूर्वी राजस्थान में कुछ स्थानों पर बारिश का पूर्वानुमान जताया है। विभाग ने कहा, ‘‘अगले पांच दिनों के दौरान तमिलनाडु और केरल में बारिश होने का अनुमान है।’’ विभाग के अनुसार उत्तराखंड, बिहार और अरुणाचल प्रदेश के अधिकांश स्थानों और हिमाचल प्रदेश, पूर्वी उत्तर प्रदेश, पूर्वी मध्य प्रदेश, झारखंड और उप-हिमालयी पश्चिम बंगाल और सिक्किम के कई स्थानों पर सोमवार को बारिश या गरज के साथ छींटे पड़े। पश्चिमी मध्य प्रदेश, छत्तीसगढ़, मध्य महाराष्ट्र, अंडमान और निकोबार द्वीप समूह और लक्षद्वीप में कुछ स्थानों पर और पंजाब, हरियाणा, पश्चिमी राजस्थान, असम, मेघालय, नागालैंड, मणिपुर, मिजोरम, त्रिपुरा, गंगीय पश्चिम बंगाल, ओडिशा, गुजरात के अलग-अलग स्थानों , विदर्भ, कोंकण और गोवा, तेलंगाना, तटीय कर्नाटक, तटीय आंध्र प्रदेश और केरल, तमिलनाडु और पुडुचेरी में भी बारिश या गरज के साथ छींटे पड़े। विभाग ने बताया कि दिल्ली में सोमवार को अधिकतम तापमान 33.4 डिग्री सेल्सियस दर्ज किया गया, जो कि सामान्य से एक डिग्री कम था। शहर में न्यूनतम तापमान 25.1 डिग्री सेल्सियस दर्ज किया गया, जो कि सामान्य से दो डिग्री कम था। आईएमडी के सफदरजंग स्टेशन के अनुसार, रात साढ़े आठ बजे तक पिछले 24 घंटे में राष्ट्रीय राजधानी में कुल 15.4 मिलीमीटर बारिश हुई। आयानगर पर 27 मिलीमीटर और रिज स्टेशन पर 30 मिलीमीटर बारिश दर्ज की गई। हरियाणा और पंजाब के ज्यादातर स्थानों पर उमस भरा मौसम रहा। आईएमडी ने कहा कि हरियाणा के अंबाला में अधिकतम तापमान 35 डिग्री सेल्सियस दर्ज किया गया, जबकि हिसार में अधिकतम तापमान 36 डिग्री सेल्सियस दर्ज किया गया। दोनों राज्यों की साझा राजधानी चंडीगढ़ में अधिकतम तापमान 34.5 डिग्री सेल्सियस दर्ज किया गया। मौसम कार्यालय के अनुसार, पंजाब के अमृतसर में अधिकतम तापमान 33.4 डिग्री सेल्सियस, लुधियाना में 34.5 डिग्री सेल्सियस दर्ज किया गया, जबकि पटियाला का अधिकतम तापमान 34.8 डिग्री सेल्सियस दर्ज किया गया। उत्तर प्रदेश में सुलतानपुर जिले के कोतवाली लम्भुआ क्षेत्र में बारिश के कारण कच्ची दीवार गिरने से बगल की झोपड़ी में मौजूद एक ही परिवार की एक वृद्ध महिला और एक मासूम बच्‍चे की मौत हो गई। इस बीच, मध्य प्रदेश के मुख्यमंत्री शिवराज सिंह चौहान ने बाढ़ वाले इलाकों में लोगों की मदद के लिए अनेक उपायों की घोषणा की है। मुख्यमंत्री ने राहत कार्यों की देखरेख के लिए एक कार्यबल का गठन किया है जिसमें 12 कैबिनेट मंत्री शामिल हैं। अधिकारियों के अनुसार, पश्चिम बंगाल की मुख्यमंत्री ममता बनर्जी ने सोमवार को हावड़ा जिले के उदयनारायणपुर के बाढ़ प्रभावित इलाकों का हवाई सर्वेक्षण किया।